Lipót Lajos főherceg tengerészeti főparancsnoki hivatali időszakában az osztrák haditengerészet egységei, Wilhelm von Tegetthoff operatív parancsnoksága alatt két jelentős tengeri csatában vettek részt. A második schleswigi háború során, az 1864. május 9-én az Északi-tengeren lefolyt helgolandi tengeri csatában az osztrák–porosz szövetség hadihajói megütköztek egy dán királyi hajórajjal. Az ütközet taktikailag eldöntetlenül végződött, de Tegetthoff mégis elérte célját, a dán hajóraj kénytelen volt feladni a Weser és az Elba német kikötőinek blokádját. Két évvel később, a porosz–osztrák–olasz háború adriai frontján, az 1866. július 20-án lezajlott lissai tengeri csatában Tegetthoff ellentengernagy hajóraja, amely gyenge és elavult hajókból állt, a Lissa-sziget mellett támadást intézett egy erős olasz hajóraj ellen, szétverte azt, több páncélozott olasz csatahajót elsüllyesztve.